A Hamász elégedetlen volt Abbász beszédével
A Hamász szerint éppen a lényegről nem volt szó Mahmúd Abbász palesztin elnök beszédében az ENSZ-közgyűlésen: arról, hogyan lehet szembeszállni az izraeli megszállással.
Ezt a véleményt a radikális palesztin mozgalom gázai szóvivője hangoztatta az ENSZ-közgyűlésben elhangzott beszéd után. "Abbász felszólalása érzelmes volt, bemutatta a palesztinok szenvedését, de nem határozta meg, milyen eszközökkel kellene szembeszegülni az izraeli megszállással" - mondta.

A mozgalom vezetője, Iszmáil Hánije gázai miniszterelnök szerint "a palesztinok nem könyörögnek az államért a világnak, az államot nem lehet döntések és kezdeményezések révén létrehozni... Az államok előbb felszabadítják a földjüket, és utána lehet a politikai testületet létrehozni" - hangoztatta.

A Hamász több vezetője figyelte Abbász beszédét egy gázai irodában, jegyzetelt közben, és üzeneteket váltott a mozgalom Szíriában és Libanonban lévő vezetőivel - közölte a brit hírügynökség tudósítója.

A Gázai övezetben uralkodó Hamász alapító okmánya Izrael megsemmisítésére szólít fel.
Mahmúd Abbász beszéde ENSZ-közgyűlés palesztinok Hamász